О Б Р А З Л О Ж Е Њ Е

1. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење овог закона садржан је у одредбама члана 97. тачка 6, према којима Република Србија, поред осталог, уређује јединствено тржиште, правни положај привредних субјеката, систем обављања појединих привредних и других делатности, монетарни, банкарски, девизни и царински систем и економске односе са иностранством.

1. РАЗЛОЗИ ЗА ДОНОШЕЊЕ ЗАКОНА

Најзначајнији разлог за доношење овог закона налази се у потреби да се омогући смањење трошкова трговине и унапређење ефикасности саобраћаја у Србији. Успостављањем института Националног спољнотрговинског једношалтерског система биће извршена модернизација сарадње царинских служби и других органа који управљају границом у циљу унапређења транспарентности и интегритета, смањења трансакционих трошкова трговине, унапређење координације између државних органа и смањења времена потребног за царињење робе.

Појам Националног спољнотрговинског једношалтерског система, у смислу овог закона, представља информационо-комуникациони систем који омогућава да сви субјекти који учествују у увозу, извозу и транзиту добара подносе потребне исправе, односно документа на једном месту ради испуњења свих прописаних царинских процедура. Након подношења, надлежни органи, као што су Управа царина и државни органи надлежни за послове инспекцијског надзора, међусобно размењују податке кроз исти систем, без додатног оптерећења привреде.

Главни циљеви успостављања Националног спољнотрговинског једношалтерског система су смањење административних баријера у међународној трговини, повећање ефикасности државних органа, јачање транспарентности и смањење трошкова пословања привреде, што укључује и уштеду у времену. Наиме, имплементација овог система омогућава скраћење времена потребног за увозно–извозне поступке, бољу контролу над прометом добара и поузданије прикупљање јавних прихода.

Очекиване предности за Републику Србију огледају се у повећаним буџетским приходима, унапређеној сарадњи органа, јачању безбедности и ефикаснијем управљању ризицима.

Предности за привреду су неспорне и вишеструке: укључују уштеде у времену и трошковима, брже кретање добара, предвидиво и транспарентно поступање органа и смањење могућности грешака.

За успешну примену овог концепта неопходно је јасно одређивање водеће институције која ће бити оператер система, али и укључивање свих релевантних органа и привредних удружења, уз обезбеђивање правног и техничког оквира који омогућава електронску размену и заштиту података.

Увођење Националног спољнотрговинског једношалтерског система не значи само дигитализацију постојећих процедура, већ отвара могућности за њихово систематско поједностављење, хармонизацију и усклађивање са међународним стандардима. На тај начин, Национални спољнотрговински једношалтерски систем постаје кључни инструмент уклањања препрека у трговини и јачања конкурентности привреде Републике Србије.

1. ОБЈАШЊЕЊЕ ПОЈЕДИНАЧНИХ РЕШЕЊА

Чланом 1. Предлога закона дефинисан је предмет закона, као и да се на радње које предузима управни орган примењују одредбе закона којим се уређује општи управни поступак, закона којим се уређује електронска управа и посебних прописа којима се уређују услови, начин и рокови подношења и издавања исправа.

Члан 2. Предлога закона дефинише значење појединих појмова употребљених у овом закону.

Чланом 3. Предлога закона уређује се појам интерног корисника, његове дужности, као и навођење рока за поступање по сваком захтеву у складу са посебним прописима.

Члан 4. Предлога закона уређује значење појма оператера Система, као и да је Систем власништво Републике Србије и да се користи у складу са законом којим се уређује јавна својина, а да њиме, у складу са одредбама овог закона, управља и руководи оператер Система.

Чланом 5. Предлога закона прописана је сарадња оператера и интерних корисника.

Члан 6. Предлога закона прописује која се документа креирају и чувају на порталу Система. Такође, прописује да се подношење исправа царинском органу које су издате у Систему, поступање и одлучивање царинског органа спроводи у складу са царинским прописима.

Чланом 7. Предлога закона уређена је регистрација и аутентикација екстерних корисника, њихов приступ Систему и обавеза коришћења, као и представљање екстерних корисника на порталу Система од стране законског заступника, односно овлашћеног лица.

Чланом 8. Предлога закона уређује се начин коришћења Система.

Чланом 9. Предлога закона регулише се безбедност и заштита Система.

Чланом 10. Предлога прописано је да оператер интерном кориснику преко Система може омогућити увид и преузимање аутоматски генерисаних извештаја, као и да може припремати и достављати статистичке извештаје који се креирају у Систему на захтев интерног корисника или у складу са посебним прописима.

Чланом 11. Предлога закона регулише дужност поступања интерних корисника са важећим одлукама, у смислу овог закона.

Члан 12. Предлога закона прописује вршење надзора над применом овог закона.

Члан 13. Предлога закона прописује новчане казне за учињене прекршаје правног лица – интерног корисника, осим интерног корисника који је орган државне управе у смислу закона којим се уређује буџетски систем.

Члан 14. Предлога закона прописује новчано кажњавање одговорног лица оператера система, односно органа државне управе надлежног за пројектовање, усклађивање, развој и функционисање система електронске управе у случају кршења одредаба о безбедности и заштити Система.

Чланом 15. Предлога закона прописано је да министар надлежан за послове финансија прописује ближе услове и начин одређивања нивоа приступа Систему од стране оператера, функционисања и размене података у оквиру Система, ближе прописује предмет и садржину споразума о сарадњи из члана 5. овог закона, списак и динамику увођења интерних корисника у Систем, списак одлука из члана 8. став 9. овог закона, врсте извештаја и услове и начин извештавања из Система.

Члан 16. Предлога закона прописује ступање на снагу и почетак примене закона.

# ПРОЦЕНА ИЗНОСА ФИНАНСИЈСКИХ СРЕДСТАВА ПОТРЕБНИХ ЗА СПРОВОЂЕЊЕ ЗАКОНА

За спровођење овог закона није потребно обезбедити додатна средства у буџету Републике Србије.

1. АНАЛИЗА ЕФЕКАТА ЗАКОНА

Чланом 41. став 3. Закона о планском систему Републике Србије („Службени гласник РС”, број 30/18) прописано је да се на органе државне управе сходно примењује члан 37. тог закона у погледу контроле спровођења анализе ефеката прописа пре њиховог усвајања од стране Владе, за све законе и друге прописе којима се битно мења начин остваривања права, обавеза и правних интереса физичких и правних лица.

**Кључна питања за анализу постојећег стања и правилно дефинисање промене која се предлаже**

**1. Сагледавање постојећег стања.**

*1) Приказати постојеће стање у предметној области у складу са важећим правним оквиром.*

Имплементација Националног спољнотрговинског једношалтерског система ослања се како на постојећи правни и регулаторни оквир, који је усклађен са међународним праксама и стандардима за олакшавање трговине, тако и на претпоставку да ће неопходне законске реформе и регулаторна прилагођавања бити усвојена, како би се подржао систем у тренутку када постане оперативан. С тим у вези, предлагач овог закона благовремено је започео активности на изради законског текста, истовремено узимајући у обзир околност да постојећи регулаторни оквир погодује развоју Националног спољнотрговинског једношалтерског система (у даљем тексту: НСЈС).

Закон о информационој безбедности („Службени гласник РС”, бр. 6/16, 94/17 и 77/29) претежно је усклађен са Директивом (ЕУ) 2016/1148 о мерама за високи заједнички ниво безбедности мрежних и информационих система широм ЕУ. Тело за координацију послова информационе безбедности је основано ради остваривања сарадње између органа, усаглашеног извршавања задатака и предлагања мера за унапређење информационе безбедности, као и ради покретања и праћења превентивних и других активности у области информационе безбедности.

Закон о заштити података о личности („Службени гласник РС”, број 87/18), којим се уређује право на заштиту физичких лица у вези са обрадом података о личности и проток таквих података, начела обраде, права лица на које се подаци односе – компатибилан је са *EU GDPR*.

Законом о заштити пословне тајне („Службени гласник РС”, број 53/21) регулише се правна заштита пословне тајне од незаконитог прибављања, коришћења и откривање података. Закон уређује мере за чување пословне тајне, истиче законске параметре за њихову употребу, изриче казнене одредбе, чиме се српско законодавство усклађује са међународним стандардима везаним за јачање заштите пословне тајне и права интелектуалне својине. Одредбе оба ова закона ће се примењивати на рад НСЈС, како би се обезбедила адекватна заштита података.

Од закона који подржавају електронско функционисање НСЈС-а, значајни су и Закон о електронској управи („Службени гласник РС”, број 27/18) и Закон о електронском документу, електронској идентификацији и услугама од поверења у електронском пословању („Службени гласник РС”, бр. 94/17 и 52/21). Наведени закони успостављају електронски документ као правни документ. Члан 1. Закона о електронској управи идентификује органе јавне управе на које се закон примењује, укључујући „државне органе и организације…[и] посебне органе преко којих се остварује регулаторна функција и правна и физичка лица којима су поверена јавна овлашћења”. Члан 39. став 1. Закона о електронској управи обавезује органе власти да омогуће „... пријем електронског поднеска преко Портала еУправа, другог електронског јединственог управног места или другим путем достављања између органа и корисника, у складу са законом којим се уређује електронски документ и услуге од поверења у електронском пословању.”. Члан. 39 ст. 3. и 5. Закона регулишу слање потврде подносиоцу о пријему поднеска на исти начин на који је поднесак послат, при чему се електронским временским жигом одређује време пријема електронског поднеска. Члан 40. ст. 1. и 4. уређују електронско достављање од стране државних органа: „Орган је дужан да уверење, одлуку, решење, закључак, други електронски документ и/или податак из оквира своје надлежности достави кориснику електронским путем”. Електронско достављање електронског документа врши се у складу са Законом о електронском документу, електронској идентификацији и услугама од поверења у електронском пословању.

У фази анализе ефеката спровођења предложеног прописа, идентификоване су одређене институције надлежне за издавање исправа које се прилажу у царинском поступку, а које ће бити потенцијални корисници НСЈС. Међу будуће интерне кориснике спадају:

1. Министарство пољопривреде, шумарства и водопривреде
   1. Управа за ветерину,
   2. Управа за заштиту биља;
2. Министарство здравља
   1. Одељење граничне санитарне инспекције,
   2. Сектор за лекове, медицинска средства, психоактивне контролисане супстанце и прекурсоре,
   3. Одељење инспекције за лекове, медицинска средства, психоактивне контролисане супстанце и прекурсоре;
3. Министарство заштите животне средине;
4. Агенција за лекове и медицинска средства;
5. Привредна комора Србије;
6. Министарство унутрашње и спољне трговине;
7. Министарство информисања и телекомуникација;
8. Министарство грађевинарства, саобраћаја и инфраструктуре;
9. Министарство унутрашњих послова;
10. Министарство спољних послова;
11. Директорат за радијациону и нуклеарну сигурност и безбедност Србије;
12. Агенција за безбедност саобраћаја;
13. Директорат цивилног ваздухопловства Републике Србије;
14. Министарство финансија – Управа за дуван;
15. Министарство просвете;
16. Министарство рударства и енергетике;
17. Агенција за енергетику Републике Србије;
18. Министарство културе;
19. Републички завод за заштиту споменика културе;
20. Народна библиотека Србије;
21. Покрајински секретаријат за културу, јавно информисање и односе с верским заједницама;
22. Библиотека Матице српске.

Поред поменутих, идентификоване су институције које не издају исправе које се прилажу у царинском поступку, а чије укључивање може бити потребно током реализације пројекта:

1. Акредитационо тело Србије;
2. Национална асоцијација шпедитерских друштава и агената.

*2) Да ли је уочен проблем у области и на коју циљну групу се односи? Представити узроке и последице проблема?*

Спољнотрговинска размена Србије у последње три године је у константном порасту који у периоду од 2022. до 2024. године износи 5,16%. Спољнотрговинска размена била је највећа са земљама са којима Србија има потписане споразуме о слободној трговини (земље чланице Европске уније и земље чланице CEFTA-е). Према подацима Управе царина за 2023. и 2024. годину, приметан је пораст броја издатих исправа за 6,68% (2,732,816 у 2023. години, 2,915,580 у 2024. години). Подаци се односе на број исправа које су приложене као пратећа документа у ставкама царинске декларације (једна исправа може бити приложена уз више од једне ставке декларације).

Учесници у спољнотрговинском пословању у Србији суочени су захтевним административним процедурама везаним за прибављање увозно/извозних исправа у различитим државним институцијама, што подразумева размену велике количине информација и достављање обимне документације за потребе спровођења царинских поступака.

Размена информација углавном је базирана на достављању папирних образаца различитим институцијама у процесу прибављања дозвола, сертификата, сагласности и других докумената потребних за спровођење царинских поступака, и/или коришћењу (полу)аутоматизованих система. Оваква пракса представља значајно оптерећење за привредне субјекте, будући да је подложна грешкама и да захтева понављање процедура и размену истих информација, али и за саме институције које обрађују поднете захтеве, што неретко резултира дуготрајном обрадом захтева, кашњењем у спровођењу царинских поступака и повећањем укупних трошкова, те представља препреку за неометану прекограничну трговину.

Начин подношења захтева за добијање увозно/извозних дозвола није униформан. У институцијама које немају развијене информационе системе захтев се подноси у папирној форми или путем електронске поште, док се у институцијама које имају развијене информационе системе углавном подноси електронски или пак доставља у папиру/путем електронске поште, док је сам ток обраде захтева дигитализован. У тренутној пракси не постоји централно место на којем учесник у спољнотрговинском пословању може да изврши увид у потребну документацију по тарифном ставу, поднесе и прати ток обраде захтева и изврши увид у издате исправе.

**2. Утврђивање циља.**

*1) Који циљ је потребно постићи?*

Успостављање НСЈС, који ће повезати релевантне државне институције које учествују у процесу издавања исправа потребних за спровођење царинских поступака у спољнотрговинском пословању, има за циљ да поједностави процедуру прибављања потребних исправа, омогући подношење и обраду тражених информација и/или документације само једном, на једном месту. Увођењем једношалтерског система и стандардизовањем образаца докумената потребних за спољнотрговинску размену, унапредиће се доступност и обрада информација, елиминисати редундантност и потреба за вишеструким достављањем истих података, побољшати међуресорна сарадња, као и убрзати размена података између привредних субјеката и државних органа у Републици Србији. Примарни циљ овог система јесте олакшавање трговинске размене, кроз поједностављење административних процеса базирано на електронској размени и обради података и докумената, с циљем укидања папирних поднесака.

*2) Да ли је циљ који се постиже доношењем прописа усклађен са циљевима важећих планских докумената и приоритетним циљевима Владе?*

Циљ који је потребно постићи усклађен је са Планом рада за развој и коришћење електронских система царинске службе Министарства финансија за период 2020-2024. године („Службени гласник РСˮ, број 11/20).

*3) На основу ког показатеља учинка се утврђује да ли је дошло до постизања циља?*

Након почетка примене Закона, биће могуће пратити број екстерних корисника, као и број поступака који се односе на спољнотрговинско пословање, уз информацију о њиховом трајању. С обзиром на предложено решење у коме је предвиђен *vacatio legis* који ће у пракси трајати дуже од годину дана, испуњење одређених циљева биће могуће прецизније утврђивати у периоду након 1. јануара 2027. године.

*4) Дефинисати извор провере и рокове за прикупљање података за праћење примене прописа.*

У складу са одредбама предложеног прописа, остављена је могућност оператеру система да може израђивати статистичке извештаје који се креирају у систему. Наведени извештаји могу служити као алат за прецизно и ажурно праћење примене прописа.

**3. Идентификовање опција.**

*3) Које су кључне промене које се прописом предлажу ради постизања циља?*

Кроз имплементацију једношалтерског система, учеснику у увозно/извозним процесима биће омогућено следеће:

* Подношење захтева на једном месту за добијање свих типова исправа потребних за спровођење царинских поступака;
* Праћење обраде и статуса захтева, те и комуникација са надлежном институцијом;
* Преглед и преузимање издатих исправа;
* Електронско плаћање административних такси и евентуалних других трошкова спровођења поступка.

Додатно, НСЈС треба да олакша рад увозних/извозних система које тренутно развија Управа царина. Полазну основу за НСЈС би требало да представља Интегрисан систем управљања тарифама (*ITMS*) који такође развија Управа царина. По имплементацији НСЈС, очекује се његова интеграција са постојећим системима државних институција, будућих корисника НСЈС.

*4) Које опције су разматране приликом израде прописа и навести разлоге због којих се од њих одустало?*

Пројектовање, развој и инсталација НСЈС у Републици Србији је поткомпонента Пројекта унапређења трговине и саобраћаја на Западном Балкану (*Western Balkan Trade and Transport Facilitation Project - WBTTF*) чији је циљ поједностављење, стандардизација, координација и аутоматизација размене регулаторних информација и документације између привредних субјеката, учесника у спољнотрговинском пословању и државних органа одговорних за надгледање прекограничног кретања робе. Међународна банка за обнову и развој (*IBRD*) покренула је вишефазни програмски приступ за Западни Балкан с циљем олакшања трговине и унапређења ефикасности транспорта. Имајући у виду значај НСЈС као засебног информационо-комуникационог решења, закључује се да је оптимално решење управо посебним законом уредити питања која се односе на примену НСЈС.

*5) Која је међународна упоредна пракса у регулисању области?*

Регулаторни захтеви за успостављање царинског ЕУ једношалтерског система (*EU Single Window Environment for Customs (EU SWE-C)*) наведени су у Уредби (ЕУ) 2022/2399 која је ступила на снагу 12. децембра 2022. ЕУ НЈС окружење омогућиће интероперабилност између царинских и других система успостављајући јединствену комуникациону платформу за електронску размену докумената и информација потребних за спољнотрговинско пословање. Систем је познат као ЕУ царински једношалтерски систем за размену сертификата (*EU Customs Single Window Certificates Exchange System (EU CSW-CERTEX)*) и ради у пилот режиму од 2017. године.

**4. Анализа економских ефеката**

*1) Да ли се предложеним решењима прописа уводи нови, укида или мења постојећи административни поступак и/или административни захтев за привредне субјекте и који су позитивни ефекти овог решења? Да ли предложена решења утичу на повећање или умањење административних трошкова и колико износи повећање или умањење административних трошкова које сноси привредни субјект?*

Као што је предвиђено текстом прописа, предлаже се уређење успостављања, рада, функционалности, управљања и других питања у вези са НСЈС, као и размена података између корисника система за подношење захтева и других исправа и достављање одлука у електронској форми, у вези са увозом, извозом и транзитом робе у складу са прописима. Додатно, одредба члана 1. став 2. прописује да, ако овим законом није друкчије прописано, на радње које предузима корисник НСЈС-а примењују се одредбе закона којим се уређује општи управни поступак, закона којим се уређује електронска управа и посебних прописа којима се уређују услови, начин и рокови подношења и издавања исправа.

У складу са наведеним, закључује се да се не уводи нови административни поступак, већ се уређује начин достављања и размене документације између свих учесника, по правилу у електронском облику. Последично, директан утицај на административне таксе неће постојати, иако је за очекивати да се укупни трошкови достављања и размене података умањи, било у виду директних материјалних уштеда, било у виду смањења потребног времена за спровођење процедуре.

*4) На који начин ће предложена решења прописа утицати на конкурентност привредних субјеката на домаћем и иностраном тржишту?*

НСЈС је дизајниран са циљем да побољша размену и обраду података у реалном времену, достављених од стране привредних субјеката царинским и другим органима који учествују у спољнотрговинском пословању. НСЈС треба да унапреди способност размене електронских информација, како на регионалном нивоу, тако и са државама Европске уније. Обједињавање и доступност информација кроз јединствену базу података пружа могућност земљама Западног Балкана да спроведу свеобухватни приступ управљању ризицима, као и да имплементирају поједностављене процедуре које могу побољшати трговинско окружење и економски раст у региону.

*6) На који начин ће предложена решења прописа утицати на микро, мале и средње привредне субјекте (ММСП)?*

Позитиван утицај на привредне субјекте (уштеда времена и посредно смањење трошкова) неће бити у корелацији са величином односних субјеката. Додатно, предложеним решењем предвиђен је институт лица именованог од стране екстерног корисника да предузима радње које се захтевају у складу са прописима, што за последицу има да се не очекују негативни утицаји на правна лица која су регистрована за обављање послова међународне шпедиције.

**7. Анализа управљачких ефеката.**

*1) Које активности је потребно спровести и у којим роковима како би се омогућила примена прописа? Која организациона јединица унутар органа, односно организације који врше јавна овлашћења, је одговорна за спровођење ових активности?*

У нормативном смислу, неопходно је подзаконским актом ближе уредити услове и начин одређивања нивоа приступа систему од стране оператера, функционисања и размене података у оквиру система, предмет и садржину споразума о сарадњи између оператера и интерних корисника, списак и динамику увођења интерних корисника у систем, списак одлука, врсте извештаја и услове и начин извештавања из система, за шта је прописом овлашћен министар надлежан за послове финансија. Додатно, са техничке стране, оператер је обавезан да учини јавним упутство које садржи техничка објашњења о начину коришћења система и да га редовно ажурира (подсећања ради, оператер у смислу овог прописа је Министарство финансија – Управа царина). Такође, интерни корисници обавезни су да закључе споразуме са оператером у циљу ближег одређивања техничких детаља обезбеђивања података, коришћења и одржавања, отварања и одржавања налога интерних корисника и повезивања информационих система.

Са техничке стране, пројектовање система је у току и изводи се као компонента Пројекта унапређења трговине и саобраћаја Западног Балкана, WB IBRD 8930-YF. У склопу наведене компоненте (назив: Пројектовање, развој и инсталација Националног једношалтерског система, SER-WBTTF-RFP-NCS-24-25-NSW), израђен је документ детаљне функционалне спецификације и дизајна. Очекивања су да ће сам систем бити у завршним фазама развоја крајем трећег, односно почетком четвртог тромесечја 2026. године, када ће моћи да га тестирају, односно да се прикључе будући интерни корисници, у складу са подзаконским актима који ће бити донети у Законом предвиђеном року.

*2) Одредити капацитете органа, односно организације који врше јавна овлашћења који је потребно ангажовати за примену прописа. Да ли су капацитети довољни за примену прописа?*

У складу са одредбама предложеног прописа, НСЈС је власништво Републике Србије и користи се у складу са законом којим се уређује јавна својина, а њиме управља и руководи оператер система, односно Министарство финансија – Управа царина. Што се тиче материјалних капацитета за успостављање система, они су дефинисани прописом и планирано је да се спроведу административне процедуре да се потребна информационо-комуникациона опрема набави. Такође, предвиђена је и дужност интерног корисника система да омогући техничко технолошке услове за приступ систему. Суштински, када се ради о наведеној дужности интерног корисника, биће је могуће извршити једноставним коришћењем електронске идентификације (еИД), која се већ користи за приступ другим информационим системима у власништву Републике Србије, уз рачунар који има приступ интернету. Подсећамо, изабраном опцијом не уводе се организационе, управљачке и институционалне промене.

*3) На који начин предложена решења прописа утичу на ефикасност, одговорност и транспарентност рада органа, односно организација који врше јавна овлашћења надлежних за примену прописа?*

Осим униформности начина на који ће се достављати захтеви за добијање дозвола, уз (у највећем броју ситуација) потпуно елиминисање папирне форме из поступка, НСЈС успоставља централну тачку на којем ће учесник у спољнотрговинском пословању моћи да изврши увид у потребну документацију по тарифном ставу, поднесе и прати ток обраде захтева и изврши увид у издате исправе, као што је већ наведено. Додатно, посебну пажњу можемо обратити на одредбе члана 3. ст. 3. и 4, којима се прописује да је интерни корисник дужан да приступањем систему врши преузимање захтева и допуна захтева екстерних корисника, размену информација, обавештења и документације са другим интерним корисницима у поступку, евидентирање поступања по захтеву, као и достављање одлука намењених екстерним корисницима. Такође, интерни корисник у систему наводи и рок за поступање по сваком захтеву у складу са посебним прописима. Сагласно наведеном, и рокови за поступање и ток поступка биће значајно транспарентнији и једноставнији за праћење.

**8. Анализа финансијских ефеката.**

*1) Колико износе јавни расходи примене прописа и из којих извора финансирања ће се обезбедити средства?*

Као што је наведено, прописане дужности интерног корисника биће могуће испунити једноставним коришћењем електронске идентификације (еИД), која се већ користи за приступ другим информационим системима у власништву Републике Србије, уз рачунар који има приступ интернету. На тој страни, не очекује се утицај на јавне расходе. Што се тиче самог увођења система, извори финансирања већ су предвиђени Споразумом о зајму (Пројекат унапређења трговине и саобраћаја Западног Балкана уз примену вишефазног програмског приступа) између Републике Србије и Међународне банке за обнову и развој, који је потписан 7. маја 2019. године у Београду. Наведени Споразум потврдила је Народна скупштина Србије доношењем Закона о потврђивању Споразума о зајму (Пројекат унапређења трговине и саобраћаја Западног Балкана уз примену вишефазног програмског приступа) између Републике Србије и Међународне банке за обнову и развој („Службени гласник РС - Међународни уговори”, број 6/19), у коме се наводе финансијски детаљи аранжмана.

*2) Какве ће ефекте предложена решења прописа имати на јавне приходе и расходе?*

Имајући у виду циљ овог закона, прописана решења могу имати позитивне ефекте на јавне приходе, узимајући у обзир да се предложеним прописом уводи ефикаснија размена података са екстерним корисницима, као и између интерних корисника међусобно. Не предвиђа се утицај на јавне расходе.

**9. Анализа ризика.**

*1) Навести кључне ризике за примену прописа. Које мере ће бити предузете како би се смањила вероватноћа настанка ризичних догађаја, односно умањили њихови ефекти и које мере ће бити предузете уколико се ризик оствари?*

Нису идентификовани посебни ризици за спровођење изабране опције.